Die EFF sal SA nog ten gronde laat gaanEFF-leier Julius Malema en EFF-LP Marshall Dlamini. (Foto: ANA) Julius Malema, krygsheer, oftewel Commander in Chief, herhaal onlangs op sy emosionele raserige self weer dat, indien die EFF oor minder as twee weke die verkiesing wen, alle grond in Suid-Afrika sonder vergoeding genasionaliseer sal word en “aan die swart bevolking teruggegee sal word”. Nou ja, dis maklik vir hom om so te sê, want die EFF sal nie wen nie en hy hoef nie sy dreigemente uit te voer nie. Maar dis ’n dreigement wat die EFF by elke geleentheid opper, elke keer op dieselfde opruiende manier en elke keer daarop gemik om emosie op te wek en aan te wakker. Dis dieselfde tegniek wat Hitler voor en tydens die Tweede Wêreldoorlog gebruik het om Nazisme te verkoop. Al daarop gelet dat EFF- en BLF-lede se stemtoon elke keer ŉ paar oktawe styg wanneer hulle oor grond praat? Net so was ’n paar politici onlangs tydens die Woordfees op Stellenbosch in ’n politieke debat oor grond betrokke. Die EFF het weer uitgevaar en vertel hoe blankes grond gesteel het. Die EFF sal die grond vat en aan die plaaslike bevolking teruggee, op dieselfde manier waarop China dit gedoen het “en kyk hoe voorspoedig is die land deesdae”. Dr. Pieter Groenewald van die VF Plus het die EFF egter vasgevat en gesê die EFF gaan nie kaart en transport gee nie, en wil bloot die grond beheer. Hulle is oneerlik, het hy gesê. En ja, dis presies wat die Chinese kommunisteleier Mao Zedong gedoen het toe hy in 1949 die burgeroorlog in sy land gewen het. Maar hoe dan het China nou die tweede grootste ekonomie in die wêreld geword en is hy vinnig besig om Amerika in te haal en verby te steek? Die nasionalisering van grond in China het aanvanklik tot groot tragiek gelei. Heel eerste het Mao opdrag gegee dat alle kleinboere graangewasse moet plant, of dit nou aard of nie. Nat of droog, koud of warm, boere is nie toegelaat om vir hulself te dink nie. Dit was net deels suksesvol, en plaaslike kaders het die boeke gekook om hul streke se opbrengste baie beter vir die regering te laat lyk as was dit was. Dit was baie kleiner as die kwotas wat van hulle verwag is. Toe kom die spreeus, wat minder kos as gewoonlik gehad het en op die koringlande toegesak het. Mao het nog ’n dekreet uitgevaardig: dat al die boere dag en nag hul oeste moes beskerm en soms in die middel van die nag panne en ketels opmekaar moes hamer in ’n poging om die voëls weg te hou. Dit het nie gewerk nie. Toe gaan Mao op besoek na Rusland waar die Russe midde-in ’n industriële rewolusie was. Terug in China het hy opdrag gegee dat dieselfde potte en panne, ploeë en alle metaalvoorwerpe in smeltoonde in agterplase gesmelt en aan die staat oorhandig moes word om wapens en ander staalprodukte mee te vervaardig. Dit het in baie gevalle letterlik beteken lepels moes gesmelt word om lepels mee te maak. Onthou, dit was alles moontlik deurdat alle grond aan die staat behoort het wat dekrete na willekeur kon uitvaardig. Kleinboere het nie meer aandag aan gesaaides gegee nie, want hulle moes bome afkap om die oonde aan die gang te hou. Wat gevolg het, was een van die grootste hongersnode wat die wêreld nog beleef het. Letterlik miljoene Chinese het van gebrek aan kos gesterf. Die protes en opstand onder die boere het egter later al hoe groter geword. Om dit onder bedwang te hou, het die kommunisteregering ’n wet gepromulgeer in gevolge waarvan betogers sonder verhoor na sogenaamde heropvoedingskampe gestuur kon word. Die polisie moes net besluit iemand versteur die openbare orde om hom dan jare lank uit die samelewing te verban. Ek het dit selfs gevind toe ek China in 2000 besoek het en gehoor het hoe grond sonder vergoeding gevat is om vir die Olimpiese Spele van 2008 voor te berei. ŉ Ander fenomeen het egter ook kop uitgesteek: eiendomsontwikkelaars het staatsamptenare omgekoop om grond goedkoop te kry om dan woonstelblokke op te rig en ten duurste aan die publiek te verkoop. Skielik het die koms van die internet en China se miljoene der miljoene “netizens” (daar is deesdae na beraming meer as 700 miljoen van hulle) het hul regering se doen en late begin kritiseer. Die protes teen die opsluit van mense wat “die openbare orde” versteur, het momentum gekry nadat ’n vrou wat betoog het omdat die polisie nie al die verkragters van haar dogter aangekla het nie, terstond na so ’n kamp gestuur is. Miljoene Chinese het gedreig met ’n burgerlike opstand, iets wat die Chinese regering laat gatomswaai het. Deesdae word staatsamptenare en politici wat hulle aan korrupsie skuldig maak, sommer tereggestel. Lede van die party word reeds geskors voordat hulle in die hof verskyn het, newwermaaind of hulle skuldig bevind is al dan nie. (Dis iets wat die ANC gerus kan oorweeg.) En ja, nou groei China teen rasse skrede. Die grond behoort steeds aan die staat, maar alle verbeterings daarop is aan ’n huurpag van 99 jaar onderworpe. Van sy grootste maatskappye soos Tencent en Ali Baba is in private besit of het ’n groot private aandeelhouding. China noem dit “sosialisme met Chinese karaktertrekke”. En dit werk. Wat kan die EFF, die ANC en Suid-Afrika hieruit leer? Indien almal wat die sosiale orde versteur, in tronke “heropgevoed” sou word, was die hele EFF lankal weggesluit. Korruptes soos Jacob Zuma en Ace Mageshule sou al tereggestel gewees het, en baie ANC-lede sou nie op die verkiesingslys gewees het nie. Vir Suid-Afrika: nasionaliseer alle grond en maak gereed vir die moeder van alle korrupsies. Vergeet van Transnet, SAA of Eskom of Sanral – omkopery en afpersing sal groteske afmetings aanneem net soos in China voor dié land tot sy sinne gekom het. En vergeet dan maar van enige beleggings uit die buiteland. Dit sal katastrofies wees.